สินเชื่อครัวเรือนลีสซิงรถคันแรก หนุนกำลังซื้อพุ่ง
ธปท.เผยสินเชื่อครัวเรือนโตกระฉูด 18.2% โดยเฉพาะลีสซิงจากนโยบายรถยนต์คันแรก หนุนอุปสงค์ในประเทศและภาวะเศรษฐกิจเดือน พ.ค.ปีนี้ปรับดีขึ้น
30 มิ.ย. 2555

ธปท.เผยสินเชื่อครัวเรือนโตกระฉูด 18.2% โดยเฉพาะลีสซิงจากนโยบายรถยนต์คันแรก หนุนอุปสงค์ในประเทศและภาวะเศรษฐกิจเดือน พ.ค.ปีนี้ปรับดีขึ้น 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า สินเชื่อภาคเอกชนในเดือน พ.ค.ปีนี้ขยายตัวได้ดีต่อเนื่อง ที่ระดับ 16.8% จากเดือนก่อนขยายตัว 16.4% ซึ่งเป็นการขยายตัวทั้งสินเชื่อภาคธุรกิจและสินเชื่อภาคครัวเรือน โดยเฉพาะสินเชื่อภาคครัวเรือนขยายตัวถึง 18.2% จากเดือนก่อน 16.8% ส่วนใหญ่โตมาจากสินเชื่อเช่าซื้อรถยนต์ (ลีสซิง) ซึ่งเป็นความต้องการที่ค้างมาตั้งแต่น้ำท่วม และได้รับการสนับสนุนจากนโยบายรถยนต์คันแรกของรัฐบาลด้วย ส่วนสินเชื่อธุรกิจขยายตัว 14.9% จากเดือนก่อน 15.8%
“สินเชื่อครัวเรือนโตได้ดี ส่วนใหญ่โตจากลีสซิง ถามว่าร้อนแรงเกินไปหรือไม่ ถ้าดูจากองค์ประกอบที่ความต้องการค้างมาตั้งแต่น้ำท่วม แล้วมาเร่งขึ้นในช่วงนี้ก็ถือว่า สินเชื่อธุรกิจก็ถือว่าเร่งขึ้น แต่ไม่ได้มีสัญญาณน่าห่วงว่าจะไปทำให้เสถียรภาพเศรษฐกิจโดยรวมมีปัญหา เพราะหนี้เสียยังไม่สูง ซึ่งถ้าดูจากหนี้เสียของสินเชื่อที่เป็นบริษัทจดทะเบียนในตลาดหลักทรัพย์ยังต่ำกว่า 1% และฐานะบริษัทก็น่าจะรองรับการกู้ได้ ไม่น่าห่วงว่าจะร้อนแรงอะไร ที่สำคัญสินเชื่อที่โตได้ดี มีส่วนช่วยสนับสนุนภาคการผลิตและอุปสงค์ในประเทศให้ขยายตัวดีขึ้นด้วย” นายเมธี กล่าว